open-index/open-wikipedia-markdown huggingface dataset:
The Residents

Οι **Residents** είναι Αμερικανικό *[[avant garde]]* συγκρότημα. Είναι κυρίως γνωστοί για την ιδιαίτερη μουσική τους και για τα πολυμέσα που χρησιμοποιούν. Από τον πρώτο τους δίσκο έχουν κυκλοφορήσει πάνω από 60 άλμπουμ και πολλά μουσικά βίντεο. Έχουν περιοδεύσει παγκοσμίως επτά φορές, ενώ έχουν συνθέσει μουσική για αρκετές ταινίες.

Σε όλα τα χρόνια ύπαρξής τους, έχουν πετύχει να κρατήσουν κρυφή την πραγματική τους ταυτότητα φορώντας κράνη - μάτια με καπέλα και σμόκιν, που θεωρούνται τα χαρακτηριστικά τους. Δεν έχουν δώσει συνεντεύξεις, ενώ τους εκπροσωπούν οι Homer Flynn & Hardy W. Fox.

## Πρώτα χρόνια

Οι Residents ιδρύθηκαν το 1969, ενώ η επίσημη δισκογραφία τους ξεκίνησε το 1974 με τον δίσκο **Meet the Residents**. Ήταν ανώνυμοι μέχρι το 1971, όταν έστειλαν μια κασέτα με κομμάτια τους στην Warner Bros.. Η εταιρία όμως δεν ήταν ιδιαίτερα ενθουσιασμένη, έτσι έστειλε πίσω την κασέτα. Εφόσον δεν υπήρχε διεύθυνση επιστροφής, η απόρριψη απευθύνθηκε απλώς στους κατοίκους (Residents). Από εκεί εμπνεύστηκε η μπάντα για το πρώτο της όνομα, **Residents Unincorporated**. Η κασέτα κυκλοφόρησε επίσημα το 2003.

### Whatever Happened to Vileness Fats?

Το 1972 οι Residents ξεκίνησαν μια ταινία με τίτλο ***Whatever Happened to Vileness Fats?***. Η ταινία, με πάνω από 14 ώρες αρχείου, δεν ολοκληρώθηκε ποτέ. Ωστόσο, κυκλοφόρησε με διάρκεια 32 λεπτών το 1984, ενώ το 2001 μια άλλη έκδοση 17 λεπτών περιλήφθηκε στο DVD **Icky Flix**.

## Δισκογραφία

* Meet the Residents
* The Third Reich 'n' Roll
* Fingerprince
* Not Available
* Duck Stab/Buster & Glen
* Eskimo
* Commercial Album
* Mark of the Mole
* The Tunes of two Cities
* Title in Limbo
* George & James
* Whatever Happened to Vileness Fats?
* Cencus Taker
* The Big Bubble: Part Four of the Mole Trilogy
* Stars & Hank Forever: The American Composers Series
* God in Three Persons
* The King & Eye
* Freak Show
* Our Finest Flowers
* Gingerbread Man
* Hunters
* Have a Bad Day
* Wormwood: Curious Stories from the Bible
* Roosevelt 2.0
* Roadworms: The Berlin Sessions
* Icky Flix
* Demons Dance Alone
* WB: RMX
* The King & Eye: RMX
* 12 Days of Brumalia
* I Murdured Mommy
* Money Lover
* The River of Crime (Episodes 1 - 5)
* Tweedless
* Night of the Hunters
* The Voice of Midnight
* Smell my Picture
* The Bunny Boy
* Postcards from Patmos
* Hades
* The Ughs!
* Arkansas
* Ozan
* Strange Culture/Haeckel's Tale
* Dollar General
* Chuck's Ghost Music
* Lonely Teenager
* Coochie Brake
* Mush-Room

Κατηγορία:Αμερικανικά progressive rock συγκροτήματα
Τόνι Ανσέλμο

Ο **Άντονι "Τόνι" Ανσέλμο** (αγγλικά: *Anthony "Tony" Anselmo*, 18 Φεβρουαρίου 1960 - ) είναι Αμερικανός ηθοποιός φωνής και animator. Από το 1985, είναι η φωνή του Ντόναλντ Ντακ. Ο Ανσέλμο, εκπαιδευόταν για τρία χρόνια, από τον Κλάρενς Νας, την αυθεντική φωνή του χαρακτήρα. Η πρώτη του εμφάνιση, ως Ντόναλντ, έγινε το 1986. Επίσης, τον Σεπτέμβριο του 2009, εντάχθηκε στην τιμητική λίστα της Disney, Disney Legends.

## Παραπομπές


## Εξωτερικοί σύνδεσμοι
*
*Interview

Κατηγορία:Αμερικανοί animators
Κατηγορία:Αμερικανοί ηθοποιοί φωνής
Λαδίσλαος Γ΄ της Ουγγαρίας

Ο **Λαδίσλαος Γ΄** (π.1200 - 1205) από τον Οίκο των Άρπαντ ήταν βασιλιάς της Ουγγαρίας και της Κροατίας (1204-1205). Ήταν υιός του Ίμρε βασιλιά της Ουγγαρίας και της Κωνσταντίας της Αραγωνίας.

Ο πατέρας του, Ίμρε, ήταν υιός του Μπέλα Γ΄ και της Αγνής των Σατιγιόν πριγκίπισσας της Αντιοχείας, ενώ η μητέρα του ήταν κόρη του Αλφόνσου Β΄ βασιλιά της Αραγωνίας και της Σάντσας των Ιβρέα, πριγκίπισσας της Καστίλης.

## Η ζωή του
Ο Ίμρε είχε φυλακίσει τον προκλητικό, νεότερο αδελφό του δούκα Ανδρέα. Όταν ο Λαδίσλαος ήταν τεσσάρων ετών, ο πατέρας του ασθένησε βαριά. Ο Ίμρε, για να τον διαδεχθεί ο υιός του, ελευθέρωσε τον αδελφό του, τον έθεσε αντιβασιλιά ως την ενηλικίωση του Λαδισλάου και έστεψε τον υιό του ως βασιλιά στις 26 Αυγούστου 1204. Στις 30 Νοεμβρίου απεβίωσε ο Ίμρε και τότε ο πάπας Ιννοκέντιος Γ΄ έστειλε επιστολή στο δούκα Ανδρέα, προειδοποιώντας τον να σεβαστεί τα συμφέροντα τού παιδιού. Όμως ο Ανδρέας κατάσχεσε τα χρήματα που είχε ο Ίμρε εναποθέσει στο αββαείο Πίλις (Pilis) για τον Λαδίσλαο. Η μητέρα του παιδιού, που κατάλαβε ότι η θέση του ήταν ανασφαλής, διέφυγε στον Λεοπόλδο ΣΤ΄ δούκα της Αυστρίας. Αν και ο δούκας Ανδρέας προσπάθησε να τους συλλάβει, αυτοί έφθασαν στη Βιέννη. Ο Λεοπόλδος ΣΤ΄, που ήταν εξάδελφος του Ίμρε και του Ανδρέα, πρόσφερε πρόθυμα την προστασία του, αν και ο Ανδρέας τον απείλησε με εισβολή. Ξαφνικά όμως ο Λαδίσλαος Γ΄ απεβίωσε στις 7 Μαΐου 1205 και τον διαδέχθηκε ο θείος του ως Ανδρέας Β΄ της Ουγγαρίας.

## Πρόγονοι

## Πηγές
* Archdeacon Thomas of Split: History of the Bishops of Salona and Split (ch. 23.), p. 143
* The Hungarian Illuminated Chronicle (ch. 173.123), p. 139.

Κατηγορία:Βασιλείς της Ουγγαρίας
Κατηγορία:Βασιλείς της Κροατίας
Fiat 124

To **Fiat 124** ήταν ένα οικογενειακό αυτοκίνητο 4/5 θέσων που κατασκευαζόταν από την ιταλική αυτοκινητοβιομηχανία Fiat μεταξύ του 1966 και του 1974. Η βασική σεντάν έκδοσή του, αντικατέστησε το Φίατ 1300. Παράχθηκε επίσης και σε άλλες εκδόσεις, όπως στέισον βάγκον, τετραθέσιο κουπέ και διθέσιο σπάιντερ. Το 1970, υπέστη μια ελαφρά ανανέωση και τελικώς αντικαταστάθηκε το 1974 από το κάπως μεγαλύτερο Φίατ 131 Μιραφιόρι.

Επίσης, το 124 ήταν το πρώτο αυτοκίνητο στην ιστορία της Φίατ που ανακηρύχθηκε Αυτοκίνητο της Χρονιάς (ο διαγωνισμός αυτός ξεκίνησε το 1964), κερδίζοντας το βραβείο αυτό για το 1967.

## Μηχανικά μέρη
Το αυτοκίνητο στην αρχή εφοδιαζόταν με τετρακύλινδρους σε σειρά βενζινοκινητήρες OHV 1.2 λίτρων, απόδοσης 60 hp, και 1.4 λίτρων, απόδοσης 70 hp. Οι εκδόσεις κουπέ / σπάιντερ απέκτησαν κινητήρα DOHC 1.4 λίτρων με ισχύ 90 hp, ενώ αργότερα ακολούθησαν μεγαλύτεροι κινητήρες DOHC 1.6 και 1.8 λίτρων. Ο κινητήρας βρίσκονταν μπροστά και η κίνηση μεταδίδονταν στους πίσω τροχούς. Είχε τετρατάχυτο μηχανικό κιβώτιο, με συγχρονισμό σε όλες τις σχέσεις, και επίσης δισκόφρενα και στους 4 τροχούς, κάτι πολύ σπάνιο για τα τότε δεδομένα.

## Παγκόσμια παραγωγή
Το 124 ήταν ένα από τα πρώτα μοντέλα της Φίατ που κατασκευάστηκαν και σε άλλες χώρες του κόσμου, χάρη στις συμφωνίες συνεργασίας της ιταλικής εταιρείας με το εξωτερικό. Μεταξύ των κύριων χωρών όπου παράγονταν το 124 ήταν:

* Ισπανία. Στο πλαίσιο της συμφωνίας παραχώρησης άδειας εκμετάλλευσης μεταξύ της Φίατ και της SEAT, ήταν να παράγονται και να πωλούνται αυτοκίνητα στην Ισπανία με το όνομα SEAT 124 (1968 - 1975). Όταν η Φίατ σταμάτησε την παραγωγή του Φίατ 124 το 1974, το SEAT 124 έκανε ένα μικρό λίφτινγκ, που έγινε από τον Τζορτζέτο Τζουτζιάρο, αλλάζοντας την αισθητική του αυτοκινήτου με την αλλαγή των στρογγυλών προβολέων σε ορθογώνιους και την ενσωμάτωση των πίσω φώτων στο αμάξωμα. Το αυτοκίνητο που δημιουργήθηκε, ήταν γνωστό ως SEAT 124D και παρέμεινε στην παραγωγή μέχρι το 1980.
* Σοβιετική Ένωση. Το 1966 η Φίατ σύναψε συμφωνία συνεργασίας με τη σοβιετική κυβέρνηση για την κατασκευή αυτοκινήτων από την AvtoVAZ, που ιδρύθηκε τότε. Το εργοστάσιο στην πόλη Τολιάττι, από το όνομα του Ιταλού κομμουνιστή ηγέτη Παλμίρο Τολιάττι, της Ρωσίας παρήγαγε μια προσαρμοσμένη έκδοση του 124, που έγινε επίσημα γνωστή ως Lada 1200 / 1300 (VAZ-2101), μέχρι το 1987.

## Παραπομπές


## Βιβλιογραφία
* 

## Εξωτερικοί σύνδεσμοι

* Ιστοσελίδα σχετικά με το Fiat 124 
* Ιταλικό forum για το Fiat 124

Κατηγορία:Μικρομεσαία αυτοκίνητα
124
Έγκιλμαρ Α΄ του Όλντενμπουργκ

Ο **Έγκιλμαρ Α** (γερμ. *Egilmar*) ή **Άιλμαρ** (γερμ. *Eilmar*, περ. 1040 - προ του 1112, πιθ. 1108) ήταν ο πρώτος Κόμης του Όλντενμπουργκ και άσκησε εξουσία από το 1101 ως το 1108.
 
## Βιογραφία
Το όνομά του βρίσκεται σε έναν καταστατικό χάρτη του 1108. Ως γονείς του αναφέρονται ο θρυλικός "Ηλίας, Ιππότης του Κύκνου" (*Helyas der Schwanenritter von Potenburg*) και η Ρίχιτσα του Όλντενμπουργκ. Νυμφεύτηκε τη Ρίχεντσα (Ρίκισα, Ρίξα), που σύμφωνα με τα χρονικά του Στάντε ήταν κόρη της Ίντα του Έλσντορφ και μάλλον του Ντέντο του Γκόσεκ (ή του Άνταλγκερ ή του Έτελερ του Στάντε, κόμη του Ντίτμαρσεν). Η σύζυγός του ισχυριζόταν ότι ήταν απόγονος του Βίντουκιντ, διάσημου αμύντορα των Σαξόνων και κύριο αντίπαλο του Καρόλου Α΄ των Φράγκων, κατά τους Σαξονικούς Πολέμους των ετών 777-785.

Ο Έγκιλμαρ Α΄ είναι ο γενάρχης του Οίκου του Όλντενμπουργκ, του οποίου μέλη ήταν δούκες του Όλντενμπουρκ, του Σλέσβιχ-Χόλσταϊν, του Λάουενμπουργκ, βασιλείς της Δανίας (από το 1448), της Νορβηγίας, της Σουηδίας, της Ελλάδας και αυτοκράτορες της Ρωσίας. Αν και ο κύριος κλάδος και ο κλάδος του Σόντερμπουργκ έχουν εκλείψει, υπάρχουν στις ημέρες μας απόγονοι όπως ο Χριστόφορος, τιτουλάριος δούκας του Σλέσβιχ-Χόλσταϊν (του κλάδου του Γκλύξμπουργκ), η Μαργαρίτα Β΄ της Δανίας (του κλάδου Γκλύξμπουργκ-Δανίας), ο Χάραλντ Ε΄ της Νορβηγίας (του κλάδου Γκλύξμπουργκ-Νορβηγίας), ο Κωνσταντίνος Β΄ της Ελλάδας (του κλάδου Γκλύξμπουργκ-Ελλάδας), ο Κάρολος, πρίγκιπας της Ουαλίας (του κλάδου Γκλύξμπουργκ-Ελλάδας-Βρετανίας) και η Μαρία Βλαδιμήροβνα, τιτουλάρια αυτοκράτειρα της Ρωσίας (του κλάδου Σλέσβιχ-Χόλσταϊν-Γκόττορπ).

Απεβίωσε προ του 1112, πιθανώς το 1108 και τον διαδέχθηκε ο ομώνυμος γιος του Έγκιλμαρ Β΄.

## Οικογένεια
Νυμφεύτηκε τη Ρίχεντσα του Ντίτμαρσεν και είχε τέκνο:
* Έγκιλμαρ Β΄ απεβ. 1143, κόμης του Όλντενμπουργκ

## Παραπομπές


Κατηγορία:Κόμητες του Όλντενμπουργκ
Κατηγορία:Οίκος του Όλντενμπουργκ
Θεμιστοκλής Μπάλλας

Ο **Θεμιστοκλής Μπάλλας** (1917-2002), του Μάρκου, ήταν Έλληνας δικηγόρος και πολιτικός. Διετέλεσε βουλευτής και νομάρχης. 

## Βιογραφία
Γεννήθηκε στην Μαγούλα Καρδίτσας και σπούδασε νομικά. Άσκησε το δικηγορικό λειτούργημα.

Υπηρέτησε ως Νομάρχης Πιερίας από τις 20 Απριλίου 1954 ως τις 24 Ιανουαρίου 1956, οπότε παραιτήθηκε από νομάρχης προκειμένου να πολιτευτεί στον τόπο καταγωγής του.

Εξελέγη για πρώτη φορά βουλευτής Καρδίτσας το 1956 με την ΕΡΕ.

Στις 2 Μαρτίου 1958 διαγράφηκε από την ΕΡΕ και αποχώρησε, μαζί με άλλους 14 βουλευτές της. Μεταπολιτευτικά, εξελέγη το 1974  βουλευτής Καρδίτσας με την Νέα Δημοκρατία με 8.501 σταυρούς. Στις εκλογές του 1977 ήταν επιλαχών (με τη Νέα Δημοκρατία) και αντικατέστησε στην έδρα του τον αποβιώσαντα Ηλία Ζιώγα στις 22 Δεκεμβρίου 1980. Στις εκλογές του 1981 ήταν υποψήφιος με τη Νέα Δημοκρατία και έλαβε 1.953 σταυρούς.

Ο Μπάλλας ήταν ιδρυτικό μέλος της Ενώσεως τέως βουλευτών - ευρωβουλευτών.

Απεβίωσε στην Αθήνα στις 18 Ιουλίου 2002 και κηδεύτηκε δύο ημέρες μετά από τον ιερό ναό Αγίας Σκέπης Παπάγου. Η ταφή του έγινε στο Κοιμητήριο Παπάγου. Κατέλιπε τη σύζυγό του Ευγενία, δύο κόρες και 4 εγγόνια.

## Παραπομπές


## Πηγές
* 

Κατηγορία:Νομάρχες Πιερίας
Κατηγορία:Βουλευτές Καρδίτσας
Κατηγορία:Βουλευτές εκλεγμένοι με την ΕΡΕ
Κατηγορία:Βουλευτές εκλεγμένοι με τη Νέα Δημοκρατία
Αντώνης Σκυλλάκος

Ο **Αντώνης Σκυλλάκος** (15 Ιανουαρίου 1949 - 22 Αυγούστου 2021) ήταν Έλληνας πολιτικός και στέλεχος του Κομμουνιστικού Κόμματος Ελλάδας. Διετέλεσε βουλευτής.

Γεννήθηκε στην Λάρισα και ήταν γιος του βουλευτή με την Εθνική Προοδευτική Ένωση Κέντρου, Ηλία Σκυλλάκου. Σπούδασε νομικά. Το 1974 έγινε μέλος στο ΚΚΕ. Στο 11ο Συνέδριο του Κόμματος, το 1982, εκλέχθηκε στην Κεντρική Επιτροπή. Tο 1989 εκλέχθηκε για πρώτη φορά βουλευτής στο Νομό Λαρίσης, όταν αντικατέστησε τον Ηλία Παπαδημητρίου, λόγω έκπτωσης του τελευταίου από το αξίωμά του. Επανεξελέγη με τον Συνασπισμό στις εκλογές του Ιουνίου και του Νοεμβρίου του 1989, καθώς επίσης και του 1990. Στις 16 Ιουλίου 1991 προσχώρησε στο ΚΚΕ και εξελέγη βουλευτής με αυτό το κόμμα στη Λάρισα το 1993 και στη Β΄ Αθηνών το 2000, το 2004, το 2007 και το 2009.

Απεβίωσε σε ηλικία 72 ετών στις 22 Αυγούστου 2021. 

## Παραπομπές


Κατηγορία:Βουλευτές εκλεγμένοι με το ΚΚΕ
Κατηγορία:Βουλευτές Λάρισας
Κατηγορία:Βουλευτές Β΄ Αθηνών
Κατηγορία:Έλληνες κομμουνιστές
Κατηγορία:Βουλευτές εκλεγμένοι με τον Συνασπισμό
Χριστόφορος Πανταζίδης

Ο **Χριστόφορος Χ. Πανταζίδης** (1895 -  7 Ιανουαρίου 1954) ήταν Έλληνας δικηγόρος και πολιτικός.

## Βιογραφικά στοιχεία
Σπούδασε Νομικά στη Μεγάλη του Γένους Σχολή και άσκησε το λειτούργημα του δικηγόρου τόσο στην Ελληνική όσο και στην Τουρκική γλώσσα.

Ασχολήθηκε με την πολιτική από πολύ νέος και εξελέγη για πρώτη φορά βουλευτής το 1923 ως ανεξάρτητος και επανεξελέγη το 1926 με το Κόμμα Φιλελευθέρων και το 1932 και 1933 με το ίδιο κόμμα.

Στις αρχές της δεκαετίας του '30 παντρεύτηκε την Μαρίκα Γιακουμιδάκη και απέχτησαν τρία παιδιά τον Ιωάννη, την Εμμανουέλα Ευδοκία  και την Μαρία-Ελένη.  Δυστυχώς η σύζυγός του Μαρίκα Πανταζίδου  ασθένησε και πέθανε πρόωρα το 1948. 

Μεταπολεμικά κατήλθε ξανά υποψήφιος με τους Φιλελεύθερους στις βουλευτικές εκλογές του 1950, απέτυχε όμως να εκλεγεί.

Πέθανε το 1954 και η κηδεία του έγινε στις 8 Ιανουαρίου στον ιερό ναό Φανερωμένης Χολαργού.
 

## Παραπομπές


Κατηγορία:Βουλευτές Έβρου
Κατηγορία:Βουλευτές εκλεγμένοι με το κόμμα των Φιλελευθέρων
Συνθήκη της Κωνσταντινούπολης (1832)

Η **συνθήκη της [[Κωνσταντινούπολη]]ς** (αλλιώς και «**Τελικός Διακανονισμός της Κωνσταντινούπολης**», «**Κάλενταρ Κιόσκ**», 21 Ιουλίου 1832) είναι γραπτή συμφωνία που συνήφθη για τον τελικό διακανονισμό μεταξύ της Ελληνικής Πολιτείας και της Οθωμανικής Αυτοκρατορίας και με την οποία η δεύτερη αποδεχόταν τη δημιουργία ανεξάρτητου ελληνικού κράτους με συγκεκριμένη οριοθεσία, ως αποτέλεσμα του ένοπλου ελληνικού αγώνα της ανεξαρτησίας των ετών 1821–1829, που είχε προηγηθεί.

## Προηγούμενες Συνθήκες
Η Ελλάδα είχε ήδη πετύχει την υπογραφή διαφόρων διεθνών συνθηκών, με τις οποίες αποκτούσε κρατική υπόσταση. Πρώτη από αυτές, δια της οποίας είχε καταστεί αυτόνομη υπό την επικυριαρχία του Σουλτάνου, ήταν το δεύτερο Πρωτόκολλο του Λονδίνου (16 Νοεμβρίου 1828), η οποία προέβλεπε τα σύνορα έως και τον Ισθμό της Κορίνθου, περιλαμβανομένων και της Πελοποννήσου, των παρακείμενων νησιών του Σαρωνικού και των Κυκλάδων. Ακολούθησε το τρίτο Πρωτόκολλο του Λονδίνου (22 Μαρτίου 1829), όπου τα σύνορα προβλέπονταν να επεκταθούν έως την οροθετική γραμμή Αμβρακικού–Παγασητικού με ενσωμάτωση ολόκληρης της Στερεάς Ελλάδας και το τέταρτο Πρωτόκολλο του Λονδίνου (3 Φεβρουαρίου 1830), όταν συμφωνήθηκε να επεκταθούν τα σύνορα έως τη συνοριακή γραμμή Ασπροποτάμου–Σπερχειού, και εντάσσονταν οι Σποράδες και η Αμοργός στην ελληνική επικράτεια.

## Τελικός Διακανονισμός
Έπειτα από διαπραγματεύσεις περίπου έξι μηνών, στις 21 Ιουλίου 1832, υπογράφτηκε στην Κωνσταντινούπολη ο τελικός διακανονισμός με τον οποίο η Οθωμανική Αυτοκρατορία αποδέχτηκε από κοινού μαζί με τις τρεις εγγυήτριες δυνάμεις (Ηνωμένο Βασίλειο της Μεγάλης Βρετανίας και της Ιρλανδίας, Βασίλειο της Γαλλίας, Ρωσική Αυτοκρατορία) και αναγνώρισε την ανεξαρτησία της Ελληνικής Πολιτείας, αλλά και τη γραμμή συνόρων Αμβρακικού–Παγασητικού.

## Πρωτόκολλο του Λονδίνου (1832)
Σύμφωνα με το Πρωτόκολλο του Λονδίνου, το οποίο υπογράφηκε στις 30 Αυγούστου 1832 μεταξύ της Οθωμανικής Αυτοκρατορίας και των εγγυητριών δυνάμεων (Ηνωμένο Βασίλειο της Μεγάλης Βρετανίας και της Ιρλανδίας, Βασίλειο της Γαλλίας, Ρωσική Αυτοκρατορία), καθορίστηκαν τα σύνορα ανάμεσα στην Ελληνική Πολιτεία και στην Οθωμανική Αυτοκρατορία. Η περιοχή της Λαμίας (τότε «Ζητούνι»), την οποία διεκδικούσε η Οθωμανική Αυτοκρατορία καθώς δεν είχε ελευθερωθεί από ελληνικά όπλα, επιδικάσθηκε στην Ελληνική Πολιτεία. Οι Οθωμανοί έπαιρναν σαν αποζημίωση 40 εκατομμύρια γρόσια, αλλά αρνούνταν την ένταξη της Κρήτης και της Σάμου στο ελληνικό κράτος. Τον Σεπτέμβριο έως και τον Νοέμβριο του 1832, μια επιτροπή οριοθετών χάραξε τα τελικά και οριστικά έως τότε, σύνορα μεταξύ της Ελληνικής Πολιτείας και της Οθωμανικής Αυτοκρατορίας. Το ανεξάρτητο Βασίλειον της Ελλάδος, με την έλευση του Βασιλιά Όθωνα Α΄ στις 25 Φεβρουαρίου 1833, εκτεινόταν σε 47.516 τετραγωνικά χιλιόμετρα (περιλαμβανομένης και της Εύβοιας) και αριθμούσε 750.000 κατοίκους.

## Παραπομπές


Κατηγορία:Διπλωματία
Κατηγορία:Συνθήκες της Ελλάδας
Κατηγορία:Συνθήκες της Οθωμανικής Αυτοκρατορίας
Τρίο (ταινία)

Το **Τρίο** είναι γερμανική ταινία του 2010 σε σκηνοθεσία και σενάριο του Τομ Τίκβερ.

## Υπόθεση
Ο Σίμον και η Χάνα είναι εδώ και πολλά χρόνια ένα ευτυχισμένο ζευγάρι. Τα πράγματα αλλάζουν όταν ερωτεύονται ταυτόχρονα τον ίδιο άντρα, τον Άνταμ. Η κατάσταση, όμως, περιπλέκεται περισσότερο όταν μαθαίνουν την αλήθεια και όταν η Χάνα τους ανακοινώνει πως είναι έγκυος.

## Διανομή

## Παραπομπές


Κατηγορία:Γερμανικές ταινίες
Κατηγορία:Γερμανικές ταινίες συσχετιζόμενες με ΛΟΑΤ
Κατηγορία:Ταινίες του 2010
Κατηγορία:Γερμανόφωνες ταινίες
Κατηγορία:Ταινίες σε σκηνοθεσία Τομ Τίκβερ
Δημογραφική μεταβατικότητα

Η **Δημογραφική μεταβατικότητα** - **ΔΜ**, (Demographic transition - DT ή DTM), αποτελεί μία δημογραφική θεωρία συσχετισμού της αυξομείωσης ενός πληθυσμού με την βιομηχανοποίηση και την οικονομική ανάπτυξη μιας χώρας. Η θεωρία αυτή ως μοντέλο, αναπτύχθηκε το 1929 από τον Αμερικανό δημογράφο Γουόρεν Τόμσον (1887 -1973) βασιζόμενος σε δημογραφικές έρευνες του εγγύς παρελθόντος, των δύο τελευταίων αιώνων. Αν και η θεωρία αυτή είχε πολλούς υποστηρικτές εντούτοις σήμερα αμφισβητείται κατά το μεγαλύτερο μέρος της.

## Περίληψη της θεωρίας
Κατά τη θεωρία (μοντέλο) της ΔΜ τα ποσοστά γεννήσεων και θανάτων ενός πληθυσμού σχετίζονται άμεσα από το στάδιο της βιομηχανοποίησης και της οικονομικής ανάπτυξης. Καθώς βιομηχανοποιείται ένα έθνος (χώρα), ο πληθυσμός περνά από μια σειρά μεταβολών, αρχίζοντας από τη μείωση της θνησιμότητας (βρεφών και ενηλίκων) που αργότερα ακολουθείται από περιορισμό των γεννήσεων. Το δε  χρονικό διάστημα μεταξύ της μείωσης των θανάτων και των γεννήσεων δημιουργεί, ως είναι φυσικό, μια ταχεία ανάπτυξη του πληθυσμού, που παρατηρείται στα αναπτυσσόμενα έθνη. Στα δε ανεπτυγμένα έθνη τα ποσοστά γεννήσεων και θανάτων φέρονται να εξισώνονται δημιουργώντας έτσι μια σταθερή πληθυσμιακή δομή.

Η εν λόγω θεωρία αναπτύσσεται σε τέσσερα ή πέντε στάδια μεταβολών ξεκινώντας από ισορροπία μεταβολών, με υψηλή γεννητικότητα και θνησιμότητα), καταλήγοντας  επίσης σε ισορροπία  (με χαμηλά όμως αντίστοιχα ποσοστά).

## Πηγές
* "Λεξικό Βιολογίας Collins" - Εκδόσεις Ι. Φλώρος - Αθήνα. σ.284

Μεταβατικότητα
Κατηγορία:Πληθυσμιακή γεωγραφία
Violent Revolution

***Violent Revolution*** είναι ο τίτλος του δέκατου στούντιο άλμπουμ του γερμανικού thrash metal συγκροτήματος Kreator, το οποίο κυκλοφόρησε στις 25 Σεπτεμβρίου 2001 μέσω της δισκογραφικής εταιρείας "Steamhammer".

Η προπαραγωγή του άλμπουμ έγινε στο "KKS Studio" του Έσσεν, με την ηχογράφηση του να πραγματοποιείται στο "Area 51" του Τσέλε από τον Φεβρουάριο μέχρι τον Απρίλιο του 2001, όπως και στα "Backstage Studios" του Νότιγχαμ με παραγωγό τον Άντι Σνιπ.

Το "*Violent Revolution*" ήταν ο πρώτος δίσκος των Kreator που σκαρφάλωσε στο Top-40 της πατρίδας τους, με την βοήθεια και του βίντεο κλιπ για το ομώνυμο κομμάτι. Οι κριτικές για το άλμπουμ υπήρξαν θετικές, με το "Allmusic" να το βαθμολογεί με τέσσερα αστέρια με άριστα τα πέντε, το "Sputnik Music" με μέσο όρο βαθμολογιών 3,7 / 5 και το "Metal Archives" με 86%.

## Τραγούδια του δίσκου
* *Όλα τα κομμάτια είναι συνθέσεις των [[Μίλε Πετρόζα]].*

## Θέσεις τσαρτ
***Violent Revolution*** *(άλμπουμ)*

***Επίσημη κυκλοφορία: [[25 Σεπτεμβρίου]] [[2001]]***

## Τα μέλη των Kreator
Οι μουσικοί οι οποίοι ηχογράφησαν το "*Violent Revolution*" ήταν οι εξής:
* **[[Μίλε Πετρόζα]]** - κιθάρα, φωνητικά
* **Σάμι Ίλι-Σίρνιε** - κιθάρα
* **Κρίστιαν Γκίσλερ** - μπάσο
* **[[Γιούργκεν Ρέιλ|Γιούργκεν "Ventor" Ρέιλ]]** - τύμπανα

## Παραπομπές


## Πηγές
* Violent Revolution - Kreator | Songs, Reviews, Credits | AllMusic
* Kreator - Violent Revolution (album review ) | Sputnikmusic
* Kreator - Violent Revolution - Encyclopaedia Metallum: The Metal Archives

Κατηγορία:Δισκογραφία των Kreator
Κατηγορία:Άλμπουμ του 2001
Ολιστική ξηρά τροφή κατοικιδίων

Με τον ανεπίσημο έως τώρα όρο **ολιστική ξηρά τροφή** εννοείται εκείνη η ξηρά τροφή κατοικιδίων που ισχυρίζεται ότι αντιμετωπίζει τον οργανισμό των κατοικίδιων ζώων συνολικά ως έναν οργανισμό, του οποίου όλα τα μέρη πρέπει να βρίσκονται σε αρμονία μεταξύ τους, για να επιτευχθεί καλύτερη σωματική υγεία, ζωτικότητα και βιωσιμότητα του κατοικιδίου. Η ολιστική προσέγγιση στηρίζεται θεωρητικά στις διατροφικές ανάγκες του κατοικιδίου με βάση τα χαρακτηριστικά του είδους του και φέρεται ότι περιέχει υγιεινά, πρώτης ποιότητας στοιχεία που αντικατοπτρίζουν τις φυσικές επιλογές. Ωστόσο η ολιστική ξηρά τροφή, όπως και όλες οι ξηρές τροφές είναι επεξεργασμένες τροφές με ό,τι αυτό συνεπάγεται για την υγεία ζώων που θεωρούνται στο φυσικό τους περιβάλλον ωμοφάγα.

## Συστατικά
Το βασικότερο συστατικό της ολιστικής διατροφής είναι οι ζωικές πρωτεΐνες, οι οποίες είναι απαραίτητες για την ανάπτυξη των μυών και τη διατήρηση της ενεργητικότητας του ζώου, ακόμα και μετά τη στείρωση ή στα γηρατειά του. Η κυριότερη πηγή πρωτεΐνης είναι το φρέσκο, καθαρό κρέας, ανθρώπινης κατανάλωσης, χωρίς κόκαλα, από ζώα ελεύθερα ορμονών, στεροειδών και αντιβιοτικών, μεγαλωμένα υπό φυσιολογικές συνθήκες, ελευθέρας βοσκής. Τα είδη κρέατος, τα οποία καθορίζουν τα διάφορα είδη τροφών που μπορεί να βρει κανείς σε ένα πετ σοπ, είναι το κοτόπουλο, η πάπια και το αρνί και αποτελούν το συστατικό με τη μεγαλύτερη περιεκτικότητα στις ολιστικές τροφές. Αν και τα ζώα αυτά είναι σαρκοφάγα, ωστόσο είναι απαραίτητη για τον οργανισμό τους, για την πεπτικότητα της τροφής και γενικά για μια ισορροπημένη και υγιεινή διατροφή η πρόσληψη υδατανθράκων ωστόσο οι επιστήμονες θεωρούν ότι υφίσταται κενό στις γνώσεις μας για τη διατροφή των ζώων και θεωρούν τους όρους «ισορροπημένη και υγιεινή διατροφή» ακόμα και παραπειστικούς σε ποικίλα πλαίσια διαφήμισης των διαφόρων εταιρειών.

Παράλληλα, χρησιμοποιούνται και λιπαρά, τα οποία προσφέρουν στο σκύλο ή τη γάτα πολυακόρεστα λιπαρά οξέα, επιτελούν απαραίτητες για την υγεία του οργανισμού μεταβολικές εργασίες και κάνουν ιδιαίτερα εύγευστη την τροφή. Αυτά είναι τα λιπαρά πουλερικών και λαχανικών, καθώς και το λάδι σολομού που είναι εύπεπτα και μεταβολίζονται άμεσα.

## Ισχυρισμοί για οφέλη στα κατοικίδια
Η κατανάλωση ολιστικής τροφής πιθανολογείται ότι συμβάλλει στην ενεργητικότητα του σκύλου ή της γάτας, με αποτέλεσμα να βοηθάει στην αποτροπή της παχυσαρκίας ηλικιωμένων, στειρωμένων ή γενικά νωθρών ζώων. Παράλληλα, είναι ιδιαίτερα ανεκτή ακόμα και από ζώα που παρουσιάζουν ευαισθησία στο πεπτικό τους σύστημα, αρκεί να εισαχθεί σταδιακά στις διατροφικές τους συνήθειες. Επίσης, μειώνει αισθητά τις αλλεργίες σε σκύλους και γάτες που αντιμετωπίζουν τέτοιου είδους προβλήματα, ενώ ταυτόχρονα βελτιώνει τη συνολική υγεία του ζώο, βοηθώντας στην αποφυγή ασθενειών.

## Παραπομπές


Κατηγορία:Κατοικίδια ζώα
BestPrice.gr

Το **BestPrice.gr** είναι ελληνική διαδικτυακή πλατφόρμα αναζήτησης προϊόντων και σύγκρισης τιμών. Η πλατφόρμα συγκεντρώνει πληροφορίες προϊόντων από περίπου 4.000 ηλεκτρονικά καταστήματα, επιτρέποντας στους χρήστες την έρευνα αγοράς, την παρακολούθηση της εξέλιξης των τιμών και την εύρεση προσφορών. 

## Ιστορία
Λειτούργησε το 2001 αρχικά ως τμήμα της πύλης Pathfinder.gr και από το 2011 εξελίχθηκε σε αυτόνομη υπηρεσία. 

Το 2016 παρουσίασε υπηρεσίες υποστήριξης χρηστών μέσω αυτοματοποιημένων εφαρμογών (bots) σε πλατφόρμες κοινωνικής δικτύωσης.

## Επισκεψιμότητα
Σύμφωνα με την ανεξάρτητη ιστοσελίδα μέτρησης στοιχείων επισκεψιμότητας SimilarWeb, το BestPrice.gr δέχτηκε περίπου 5,1 εκατομμύρια επισκέψεις τον Ιούνιο του 2025  

## BestPrice Give
Το *BestPrice Give* είναι πρωτοβουλία του BestPrice.gr που ξεκίνησε το 2019, με στόχο την ανάδειξη προϊόντων και δράσεων ελληνικών Μη Κερδοσκοπικών Οργανώσεων (ΜΚΟ). Μέσω αυτής της ενότητας, παρουσιάζονται προσφορές από οργανώσεις ανεξάρτητα από το αν διαθέτουν ηλεκτρονικό κατάστημα.

Η πρωτοβουλία εντάσσεται στο πλαίσιο της εταιρικής κοινωνικής ευθύνης και παρέχεται χωρίς οικονομική επιβάρυνση προς τις ΜΚΟ. Σκοπός της είναι η προβολή του έργου των οργανώσεων και η διευκόλυνση των δωρεών ή της ενίσχυσης μέσω αγοράς προϊόντων.

Στο BestPrice Give συμμετέχουν ορισμένες ΜΚΟ όπως τo Χαμόγελο του Παιδιού, το Make-A-Wish (Κάνε-Μια-Ευχή Ελλάδος), τα Παιδικά Χωριά SOS, ο ΑΡΚΤΟΥΡΟΣ, η WWF Greece, η ΕΛΠΙΔΑ-Σύλλογος Φίλων Παιδιών με καρκίνο, οι Γιατροί Χωρίς Σύνορα και η ActionAid.

## BestPrice Synergies
Το πρόγραμμα *BestPrice Synergies* προσφέρει σε συνεργαζόμενα καταστήματα προνομιακή πρόσβαση σε υπηρεσίες τρίτων μέσω ειδικών συμφωνιών. Στόχος του προγράμματος είναι η υποστήριξη μικρομεσαίων επιχειρήσεων που δραστηριοποιούνται στο ηλεκτρονικό εμπόριο.

Μέσω του προγράμματος παρέχονται διευκολύνσεις ή εκπτώσεις σε συνεργαζόμενες υπηρεσίες όπως η Worldline Greece σε συνεργασία με την Eurobank, η BOXNOW, η Klarna, το ebay, η CleverPoint, η Apifon, μεταξύ άλλων. Το πρόγραμμα είναι διαθέσιμο σε περίπου 4.000 συνεργαζόμενα καταστήματα της πλατφόρμας.

## Παραπομπές


## Εξωτερικοί σύνδεσμοι
Επίσημη ιστοσελίδα

Κατηγορία:Ιστότοποι της Ελλάδας
Κατηγορία:Ιστότοποι αγοραπωλησιών
Κομητεία της Βουλώνης

Η **Κομητεία της [[Μπουλόν-συρ-Μερ|Βουλώνης]]** προήλθε από ένα φράγκικο *[[pagus]]*. Μετά τον 9ο αιώνα, η συγκεκριμένη κομητεία τέθηκε υπό την κυριαρχία του Μαρκιζάτου της Φλάνδρας. Ο Φίλιππος Αύγουστος το δήμευσε το 1212, προκειμένου να το παραχωρήσει ως πηγή εισοδήματος στον υιό του. Η Κομητεία ακολούθησε στη συνέχεια την ίδια τύχη με το Αρτουά, προτού τελικώς ενταχθεί στις βασιλικές κτήσεις στη διάρκεια του 15ου αιώνα.

## Ιστορία
Αρχικά, το Μπουλονναί ήταν *[[pagus]]* της *[[civitas]]* των Μορίνων (*pagus Bononiensis*). Τα εδάφη του εκτείνονταν από την Κανς στα νότια έως τα βόρεια σύνορα της Κομητείας του Γκιν και της ηγεμονίας του Αρντρ. Τα εδάφη του Μαρκ, του οποίου η σημασία του ονόματος είναι χαρακτηριστική (**marka* σήμαινε « σύνορα » στα κοινά γερμανικά), ανήκαν στο Τερνουά, όπως αυτό ήταν γνωστό, ωστόσο αποτέλεσαν για καιρό φέουδο της Βουλώνης.

Στα τέλη του 9ου αιώνα, ήταν ο Κόμης Έρκενγκερ ο οποίος ανήλθε στην ηγεσία του *pagus*. Το 886, ο επίσκοπος Γκωζλέν ντε Παρί του απηύθυνε έκκληση να μεσολαβήσει, προκειμένου να λάβει βοήθεια από τη Γερμανία εναντίον των Νορμανδών. Το 896, ο Έρκενγκερ, ο οποίος είχε παραμείνει πιστός στον Κάρολο τον Απλό, έχασε το σύνολο των κτήσεών του, ενώ υποχρεώθηκε να δηλώσει την πίστη του στον Εύδη. Πιθανολογείται πως ήταν κατά τη διάρκεια της ίδιας εκείνης περιόδου που ο Βαλδουίνος Β΄ της Φλάνδρας πέτυχε να εδραιώσει την κυριαρχία του επί της Κομητείας. Το Μπουλονναί, ωστόσο, θεωρείται πιθανό να διατήρησε δικούς τους κόμητες για κάποιον καιρό μετά το συγκεκριμένο γεγονός. Με τον θάνατο του Βαλδουίνου Β΄, ήταν ο δεύτερος υιός του, Αδαλόφος, ο οποίος έλαβε το Μπουλονναί, καθώς και το Τερνουά. Στα τέλη του 12ου αιώνα, οι Κόμητες της Βουλώνης ήταν κυρίαρχοι των Κόμητων του Σαιν-Πολ.

Ο Φίλιππος Αύγουστος, αφότου δήμευσε το Μπουλονναί (1212), το παραχώρησε ως πηγή εισοδήματος στον υιό του, Φίλιππο, σύζυγο της κληρονόμου του, Ματθίλδης, κόρης του Ρενώ ντε Νταμμαρτέν.

Με τον θάνατο της Ματθίλδης (1258), το Παρλαμέντο του Παρισιού αναγνώρισε την Κομητεία ως κτήση του Ροβέρτου Ε΄, Κόμη της Ωβέρνης, του οποίου η μητέρα, Αλίκη της Βραβάντης, ήταν εγγονή του Ματθαίου της Βουλώνης. Ωστόσο, δύο φέουδά του, το Μαρκ και το Καλαί, τα οποία είχαν, από τον 9ο αιώνα, απαλλαχθεί των όρων υποτέλειάς τους προς τους βασσάλους τους της Βουλώνης από τους Κόμητες της Φλάνδρας, αποσπάστηκαν και ενσωματώθηκαν στο Αρτουά.

Η Κομητεία της Βουλώνης, όπως και οι Κομητείες του Σαιν-Πολ και του Γκιν, τέθηκε υποτελής του Αρτουά, και, με εξαίρεση τα εδάφη που τέθηκαν προσωρινά υπό τον έλεγχο της Αγγλίας, ακολούθησε την ίδια τύχη.

Κατά την προσάρτηση της Πικαρδίας από τον Λουδοβίκο ΙΑ΄ (Φεβρουάριος 1477), η συγκεκριμένη Κομητεία κατέστη βαϊλάτο της Γενικής Διοίκησης της Αμιάν.

## Παραπομπές


## Δείτε επίσης
* Κατάλογος κόμητων της Βουλώνης
* Ιστορικός κατάλογος κομητειών της Γαλλίας
* Μπουλόν-συρ-Μερ

Βουλωνη
Βουλωνη
Live Kreation

***Live Kreation*** είναι ο τίτλος του ζωντανά ηχογραφημένου άλμπουμ του γερμανικού thrash metal συγκροτήματος Kreator, το οποίο κυκλοφόρησε στις 23 Ιουνίου 2003 μέσω της δισκογραφικής εταιρείας "Steamhammer". Παράλληλα, κυκλοφόρησε ένα DVD με τίτλο "*Live Kreation: Revisioned Glory*", το οποίο περιείχε ζωντανές εμφανίσεις και βίντεο κλιπ από όλη την καριέρα του συγκροτήματος.

Το άλμπουμ μπήκε στις χαμηλές θέσεις των γερμανικών τσαρτ και η κυκλοφορία με το αρχικό του εξώφυλλο απαγορεύτηκε στην πατρίδα του συγκροτήματος τον Απρίλιο του 2007.

Οι ηχογραφήσεις του δίσκου προέρχονται από την Λιλ της Γαλλίας στις 24 Νοεμβρίου 2001, όπως και δύο ημέρες αργότερα από την συναυλία του συγκροτήματος στην Λυόν, από την εμφάνιση τους στην Αθήνα στις 8 Δεκεμβρίου του ίδιου έτους, από το φεστιβάλ "Wacken Open Air" του 2002 και από την συναυλία τους στο Σάο Πάολο την 1 Σεπτεμβρίου 2002.

## Τραγούδια του δίσκου
### Μέρος πρώτο
# "The Patriarch" - 1:08
# "Violent Revolution" - 5:06
# "Reconquering the Throne" - 4:50
# "Extreme Aggression" - 4:09
# "People of the Lie" - 3:16
# "All of the Same Blood (Unity)" - 5:53
# "Phobia" - 3:26
# "Pleasure to Kill" - 2:48
# "Renewal" - 3:59
# "Servant in Heaven - King in Hell" - 5:08
# "Black Sunrise" - 4:41
# "Terrible Certainty" - 4:45
# "Riot of Violence" - 5:46

### Μέρος δεύτερο
# "Lost" - 3:50
# "Coma of Souls" - 5:02
# "Second Awakening" - 4:50
# "Terror Zone" - 6:11
# "Betrayer" - 4:50
# "Leave This World Behind" - 3:27
# "Under the Guillotine" - 4:48
# "Awakening of the Gods" - 3:17
# "Golden Age" - 4:38
# "Flag of Hate" - 3:22
# "Tormentor" - 3:55

## Θέσεις τσαρτ
***Live Kreation*** *(άλμπουμ)*

***Επίσημη κυκλοφορία: [[23 Ιουνίου]] [[2003]]***

## Τα μέλη των Kreator
Οι μουσικοί οι οποίοι ηχογράφησαν το "*Live Kreation*" ήταν οι εξής:
* **[[Μίλε Πετρόζα]]** - κιθάρα, φωνητικά
* **Σάμι Ίλι-Σίρνιε** - κιθάρα
* **Κρίστιαν Γκίσλερ** - μπάσο
* **[[Γιούργκεν Ρέιλ|Γιούργκεν "Ventor" Ρέιλ]]** - τύμπανα

;*Γκεστ συμμετοχές*
* **Τζέιμι Κάβενο** - τύμπανα
* **Πέτερ Τσοτάντζι** - κιθάρα
* **Φιλ Ράσμουσεν** - κιθάρα
* **Χάουαρντ Ντέιβις** - τύμπανα
* **Μαρκ Βανβούρντεν** - τύμπανα
* **Ούλριχ Βάιτς** - τύμπανα

## Παραπομπές


## Πηγές
* Live Kreation - Kreator | Songs, Reviews, Credits | AllMusic
* Kreator - Live Kreation (album review ) | Sputnikmusic
* Kreator - Live Kreation - Encyclopaedia Metallum: The Metal Archives

Κατηγορία:Δισκογραφία των Kreator
Κατηγορία:Άλμπουμ του 2003
Σιλυλογερμανάνιο

To **σιλυλογερμανάνιο** (αγγλικά: *silylgermane*) είναι ανόργανη χημική ένωση, που περιέχει γερμάνιο, πυρίτιο και υδρογόνο, με μοριακό τύπο **GeH<sub>6</sub>Si**, αν και παριστάνεται συχνά με τον ημιεμπειρικό τύπο **SiH<sub>3</sub>GeH<sub>3</sub>**. Εκτός από τη «μητρική» ένωση, ο όρος επεκτείνεται επίσης και σε μια σειρά «θυγατρικές» ενώσεις, ανόργανες και οργανικές, που συμπεριέχουν ρίζες γερμανανίων και σιλανίων.

## Ιστορία
Το σιλυλογερμανάνιο αναφέρθηκε για πρώτη φορά από τους Σπάνιερ (*Spanier*) και ΜακΝτιαρμίντ (*MacDiarmid*), το 1963, ως ένα προϊόν μιγμάτων σιλανίου και γερμανανίου που υπέστησαν ηλεκτρική εκκένωση. Ο μηχανισμός σχηματισμού του σιλυλογερμανάνιου δεν είχε προταθεί, παρ' όλο που είναι γνωστό ότι με ηλεκτρική εκκένωση στο παραπάνω αναφερόμενο μίγμα δίνει ελεύθερες ρίζες H•, SiH3•, SiH2:, GeH2: και GeH3•, όπως και ανάλογα ιόντα. Οι Τιμς (Timms), Σίμψον (Sipmpson) και Φίλιπς (Phillips) ανέφεραν το σχηματισμό και σιλυλογερμανανίου μετά από πυρόλυση μιγμάτων υδριδίων πυριτίου και γερμανίου. Πρότειναν δε τον ενδιάμεσο σχηματισμό γερμανένιου (GeH2:), που στη συνέχεια έδεινε αντίδραση προσθήκης στους δεσμούς Si-H. Αυτή η πρόταση είναι συμβατή και με την προηγούμενη αναφορά, καθώς το γερμανένιο είναι ένα από τα αναμενόμενα προϊόντα και της ηλεκτρικής εκκένωσης σε μίγματα γερμανάνιου και σιλάνιου.

## Παρατηρήσεις, υποσημειώσεις και αναφορές


Κατηγορία:Ενώσεις πυριτίου
Κατηγορία:Ενώσεις γερμάνιου
Κατηγορία:Υδρίδια
Κατηγορία:Μητρικές ενώσεις
Πιερ Κλαστρ

Ο **Πιερ Κλαστρ** (1934-1977)  ήταν Γάλλος αντιεξουσιαστής ανθρωπολόγος, εθνολόγος και φιλόσοφος. Σπούδασε φιλοσοφία στη Σορβόννη. 

Ήταν μαθητής του Κλοντ Λεβί-Στρος, αλλά στη συνέχεια διαφοροποιήθηκε από τις αντιλήψεις του για τον δομισμό. Επίσης, απέρριψε την πολιτική ανθρωπολογία των Εθνομαρξιστών. Το 1970 συνεργάστηκε με τους Μαρσέλ Γκοσέ, Κορνήλιο Καστοριάδη και Κλωντ Λεφόρ στο περιοδικό Textures, το οποίο εκδιδόταν μέχρι το 1975.

Έφυγε από τη ζωή το 1977, σε ηλικία μόλις 43 ετών, καθώς σκοτώθηκε σε ένα δυστύχημα.

## Βιβλία στα ελληνικά
*(1992)	*Η κοινωνία ενάντια στο κράτος*, Αλεξάνδρεια
*(1999)	*Εξουσία και ελευθερία στις πρωτόγονες κοινωνίες*, Ελεύθερος Τύπος
*(2004)	*Αρχαιολογία της βίας*, Έρασμος
*(2013) *Ελευθερία, Δυστυχία, Ακατονόμαστο', Ελευθεριακή Κουλτούρα
*(2015)	*Στοχασμοί πάνω στην έννοια του κράτους*, Futura
*(2015) *Για την εθνοκτονία'', Ελευθεριακή Κουλτούρα
## Παραπομπές


Κατηγορία:Γάλλοι φιλόσοφοι
Κατηγορία:Γάλλοι εθνολόγοι
Κατηγορία:Γάλλοι ανθρωπολόγοι
Κατηγορία:Γάλλοι άθεοι
Κατηγορία:Φιλόσοφοι του 20ού αιώνα
ΝτεΧουάν Κόλινς

Ο **ΝτεΧουάν Κόλινς**, γεννημένος στις 20 Νοεμβρίου 1976 στο Γιανγκστάουν του Οχάιο, είναι πρώην επαγγελματίας καλαθοσφαιριστής. Έχει ύψος 1,88 μέτρα και αγωνιζόταν στη θέση του πλέι μέικερ. Τελευταίος σταθμός της καριέρας του ήταν η ρωσική Κράσνιε Κρίλια.

## Καριέρα
Ο Κόλινς αγωνίστηκε στο NCAA με την ομάδα του Τασκέγκι από το 1994 ως το 1997 και με τους Τάιγκερς του LSU για τη σεζόν 1997-98. Στην τελευταία του χρονιά, αγωνίστηκε σε 23 αγώνες με μέσους όρους 8,8 πόντων, 3,7 ριμπάουντ και 3,4 ασίστ.

Το 2000, υπέγραψε στην Τάιγκερς Τούμπιγκεν, παραμένοντας εκεί για δύο χρόνια με μέσο όρο που πλησίαζε τους 24 πόντους ανά αγώνα. Συνέχισε για δύο ακόμη σεζόν στην Άλμπα Βερολίνου, με την οποία είχε 16,1 πόντους το 2002-03 και 16,6 πόντους το 2003-04, κατακτώντας το πρωτάθλημα Γερμανίας στον πρώτο του χρόνο.

Τη σεζόν 2004-05 φόρεσε τη φανέλα του Άρη Θεσσαλονίκης, πετυχαίνοντας 13,2 πόντους κατά μέσο όρο σε 26 αγώνες της κανονικής περιόδου του ελληνικού πρωταθλήματος, ενώ είχε και 14,3 πόντους σε τρία παιχνίδια των πλέι-οφ. Αναδείχθηκε δεύτερος στα κλεψίματα και πέμπτος στις ασίστ, βοηθώντας τον Άρη να καταλάβει την τρίτη θέση, αλλά η ομάδα της Θεσσαλονίκης ηττήθηκε με πλεονέκτημα έδρας από την ΑΕΚ στην προημιτελική φάση των πλέι-οφ. Επίσης, η ομάδα του Άρη έφθασε μέχρι τον τελικό του κυπέλλου Ελλάδας, όπου ηττήθηκε από τον Παναθηναϊκό με 72-68.

Το 2005-06, ο Κόλινς αγωνίστηκε με την ιταλική Βαρέζε, συνεχίζοντας την επόμενη σεζόν στη Γερμανία και την Μπάμπεργκ, πριν υπογράψει στη Ζάλγκιρις Κάουνας. Τη σεζόν 2008-09, φόρεσε τη φανέλα της ρωσικής Λοκομοτίβ Ροστόβ και της ισπανικής Σεβίλλης, πριν επιστρέψει στην Ελλάδα το 2009-10 με την ομάδα της Καβάλας.

Συνέχισε για δύο ακόμη χρονιές στη Ζάλγκιρις Κάουνας, με την οποία κατέκτησε συνολικά δύο πρωταθλήματα και ένα κύπελλο Λιθουανίας, όπως και τη Βαλτική Λίγκα του 2008.

Το 2012, συμφώνησε με την Αλ Ριγιάντι από τη Βηρυττό και ολοκλήρωσε τη σεζόν 2012-13 με την Κράσνιε Κρίλια, κατακτώντας το EuroChallenge του 2013, όπως και το κύπελλο Ρωσίας, πριν αποσυρθεί από την ενεργό δράση σε ηλικία 37 ετών.

## Παραπομπές


## Πηγές
* COLLINS, DeJUAN - Welcome to EUROLEAGUE BASKETBALL
* DeJuan Collins Basketball Player Profile
* DeJuan Collins Europe Stats | Basketball-Reference.com

Κατηγορία:Καλαθοσφαιριστές Άρη Θεσσαλονίκης
Κατηγορία:Καλαθοσφαιριστές Άλμπα Βερολίνου
Κατηγορία:Καλαθοσφαιριστές Παλλακανέστρο Βαρέζε
Κατηγορία:Καλαθοσφαιριστές Ζάλγκιρις Κάουνας
Κατηγορία:Καλαθοσφαιριστές Ρεάλ Μπέτις Μπαλονθέτο
Κατηγορία:Καλαθοσφαιριστές Ε.Κ. Καβάλας
Κατηγορία:Καλαθοσφαιριστές Μπρόζε Μπάσκετς
Κατηγορία:Καλαθοσφαιριστές Τάιγκερς Τίμπινγκεν
Κατηγορία:Καλαθοσφαιριστές λιβανέζικων συλλόγων
Παναθηναϊκός (κικ μπόξινγκ)

Το **τμήμα [[Κικ μπόξινγκ]] του Παναθηναϊκού Α. Ο.** ιδρύθηκε τον Μάιο του 2015, ενώ τα επίσημα εγκαίνια πραγματοποιήθηκαν στις 31 Οκτωβρίου 2015. Η έδρα της ομάδας βρίσκεται στο γήπεδο Απόστολος Νικολαΐδης, στη Λεωφόρο Αλεξάνδρας, όπου στεγάζεται το προπονητήριο του στη Θύρα 4. Είναι επίσημο μέλος της ΠΟΚ (Πανελλήνια Ομοσπονδία Kick Boxing).

Τα επίσημα χρώματα του συλλόγου είναι το πράσινο και το λευκό.

Το τμήμα επί του παρόντος είναι ανενεργό.

## Τμήματα
*Παίδων
*Γυναικών (μικτό)
*Αντρών (μικτό)

## Τίτλοι
μικρογραφία|180pxΣτην παρθενική του συμμετοχή στη διοργάνωση 'Open Championship Κικ Μπόξινγκ' στο κλειστό «Γ. Στεφανόπουλος», που πραγματοποιήθηκε το διήμερο 19-20/3/2016 έλαβε μέρος και απέσπασε:
 
* Χρυσό μετάλλιο, ο Σπύρος Βασίλας στην κατηγορία των +85 κιλών.
* Χρυσό μετάλλιο, ο Σαράντης Αδαμαντίδης στην κατηγορία των +80 κιλών. 
* Ασημένιο μετάλλιο, ο Joe Waller στην κατηγορία των 67 κιλών.
* Χάλκινο μετάλλιο, η Αντωνία Τζουνάκου στην κατηγορία των -65 κιλών.
* Χάλκινο μετάλλιο, ο Παντελής Μπίντας στην κατηγορία των +35 κιλών.

## Ιστορία - Έμβλημα
Όπως όλα τα τμήματα του Παναθηναϊκού έχουν σύμβολο το τριφύλλι, έτσι και στην ομάδα του Κικ Μπόξινγκ δεν θα μπορούσε να αποτελέσει εξαίρεση. Το τριφύλλι είναι ένα πανάρχαιο πνευματικό σύμβολο, γνωστό σε πολλούς λαούς ανά τον κόσμο. Είναι σύμβολο της ισορροπίας ανάμεσα στο σώμα, την ψυχή και το πνεύμα, τη γονιμότητα και την καλή τύχη.

Υιοθετήθηκε ως σήμα του το 1918 και από το 1979 μπήκε σε κύκλο.

## Παραπομπές


## Εξωτερικοί σύνδεσμοι
*Επίσημη ιστοσελίδα των ερασιτεχνικών τμημάτων
*Ελληνικοί σύλλογοι Κικ Μπόξινγκ
*Επίσημη ιστοσελίδα του Παναθηναϊκός Α. Ο. στο Κικ Μπόξινγκ

Κατηγορία:Παναθηναϊκός Α.Ο.
Διαδηλώσεις στη Γεωργία το 1956

Οι **διαδηλώσεις του Μαρτίου του 1956 στην ΣΣΔ της Γεωργίας** (γνωστές και ως **ταραχές του 1956 στην Τιφλίδα**, ή **Σφαγές της 9ης Μαρτίου**), ήταν σειρά διαμαρτυριών προς την πολιτική της αποσταλινοποίησης του Νικήτα Χρουτσώφ, η οποία αναστάτωσε τους Γεωργιανούς υποστηρικτές του Σταλινισμού. 

## Ιστορικό
Το κέντρο των ταραχών ήταν η πρωτεύουσα της Γεωργίας, Τιφλίδα, όπου δημιουργήθηκαν αυθόρμητες πορείες για να τιμήσουν την τρίτη επέτειο του θανάτου του Στάλιν, καθώς επίσης και να διαμαρτυρηθούν για την αποκήρυξη του Στάλιν από τον Κρούτσεφ. Οι πορείες αυτές γρήγορα εξελίχθηκαν σε ανεξέλεγκτες διαδηλώσεις και ταραχές, οι οποίες παρέλυσαν την πόλη, ενώ τα αιτήματα των διαδηλωτών έγιναν πιο προωθημένα, απαιτώντας την αλλαγή της Κεντρικής Κυβέρνησης της Μόσχας και την ανεξαρτησία της Γεωργίας από τη Σοβιετική Ένωση. Οι τοπικές Γεωργιανές αρχές, συγχυσμένες και διεφθαρμένες, παρεχώρησαν την εξουσία στο Σοβιετικό Στρατό. Τότε, στις 9 Μαρτίου, ο Στρατός άνοιξε πυρ εναντίον του πλήθους. Οι διαδηλωτές συνέχισαν την αντίστασή τους μέχρι και την επόμενη ημέρα, όταν επενέβησαν τα τεθωρακισμένα που τους διέλυσαν.

## Ανθρώπινες απώλειες
Οι εκτιμήσεις για τις απώλειες κυμαίνονται από αρκετές δωδεκάδες έως λίγες εκατοντάδες. Παρά το γεγονός της άμεσης ειρήνευσης, τα γεγονότα του 1956 σηματοδότησαν μία καμπή, μετά από την οποία η νομιμοφροσύνη της Γεωργίας προς την Σοβιετική Ένωση υπαγορευόταν υπό όρους υποτέλειας και η υπαγωγή στο ρωσικό άρμα εντατικοποιήθηκε.

## Κριτική
Κατά την άποψη του σοβιετολόγου Ρόναλντ Γκρίγκορ Σούνι, *η άμεση και κτηνώδης απάντηση εκ μέρους της Σοβιετικής Κυβερνήσεως, διέγραψε αδρά την αδυναμία εκ μέρους της να επιλύσει το δίλημμα του κατά πόσο το Σοβιετικό σύστημα μπορούσε να αλλάξει, και κατά πόσο η Σταλινική αυθαιρεσία μπορούσε να διατηρηθεί. Η κυβερνητική σύγχυση της Τιφλίδας ήταν ένα αιματηρό σημάδι ότι ο αναθεωρητισμός θα περιοριζόταν από την αποφασιστικότητα του Κόμματος να διατηρήσει το μονοπώλιο της εξουσίας*.

## Παραπομπές


Κατηγορία:Ταραχές
Κατηγορία:Σφαγές
Κατηγορία:Ιστορία της Γεωργίας
Κατηγορία:Ιστορία της Σοβιετικής Ένωσης
Κατηγορία:Αποσταλινοποίηση
Αλέξανδρος Μυλωνάς

Ο **Αλέξανδρος Μυλωνάς** (Αθήνα, 16 Αυγούστου 1881  - 4 Μαρτίου 1967), του Κυριάκου, ήταν Έλληνας οικονομολόγος, πολιτικός και συγγραφέας, που διετέλεσε βουλευτής και υπουργός. Υπήρξε αρχηγός του Αγροτικού Δημοκρατικού Κόμματος και συνεργάτης του Ελευθερίου Βενιζέλου.

## Βιογραφία
Ήταν γιος του καθηγητή αρχαιολογίας Κυριάκου Μυλωνά (1835-1913) και σπούδασε νομικά και οικονομικές επιστήμες στο Πανεπιστήμιο Αθηνών και στο Πανεπιστήμιο του Βερολίνου. 

Διετέλεσε γενικός γραμματέας του υπουργείου Εθνικής Οικονομίας (1912-15) και του νεοσύστατου υπουργείου Γεωργίας (1915-20). Το 1926 ίδρυσε το Αγροτικό Κόμμα.

Κατά τη δικτατορία του Ιωάννη Μεταξά εξορίστηκε στην Ικαρία (1938) και το 1944 κατάφερε να διαφύγει στη Μέση Ανατολή.
Εκλέχτηκε επανειλημμένα βουλευτής (Αθηνών-Πειραιώς το 1923 και Ιωαννίνων το 1926 και  το 1932 με το Αγροτικόν Κόμμα Ελλάδος και το 1933 με τον Εθνικό Συνασπισμό (Αγροτικός)., Ιωαννίνων με το Αγροτικόν Δημοκρατικόν Κόμμα το 1936).  Επίσης, εξελέγη γερουσιαστής αριστίνδην (από τη Βουλή και τη Γερουσία) και υπηρέτησε από το 1929 έως το 1932.

Διατέλεσε υπουργός Γεωργίας στις κυβερνήσεις του Κροκιδά (9-14 Νοεμβρίου 1922), Ελευθερίου Βενιζέλου (Ιανουάριος-Φεβρουάριος 1924) και Καφαντάρη (Μάρτιος-Απρίλιος 1924), υφυπουργός Οικονομικών στην κυβέρνηση του Αλέξανδρου Ζαΐμη (1928), υπουργός Εθνικής Παιδείας και Θρησκευμάτων (1933) στην κυβέρνηση Ελ. Βενιζέλου, υπουργός Ναυτικών (1944 στην κυβέρνηση Γεωργίου Παπανδρέου) και υπουργός Οικονομικών στις κυβερνήσεις Πλαστήρα (1945) και Σοφούλη (1945-46). Ως υπουργός του Ελευθέριου Βενιζέλου συνέταξε το νόμο για την απαλλοτρίωση των μεγάλων τσιφλικιών.

Αποσύρθηκε από την πολιτική το 1950.

Από το 1951 έως το 1953 ήταν διοικητής της Αγροτικής Τράπεζας.

Πέθανε στην Αθήνα στις 4 Μαρτίου 1967 και κηδεύτηκε από το Πρώτο Νεκροταφείο.

Άφησε συγγραφικό έργο. 

Ο γιος του Γεώργιος, ήταν κι αυτός πολιτικός.

## Επιλεγμένα έργα
*"Γεωργική και κτηματική πίστις" (1919)
*"Τα παρ' ημίν κόμματα και η αναλογική εκλογή" (1921)
*"Κεφαλαιώδη τινά σημεία του πρσφυγικού ζητήματος" (1924)
*"Αυτοδιοίκησις και περιφέρεια αυτής" (1930)

## Παραπομπές


Κατηγορία:Έλληνες οικονομολόγοι
Κατηγορία:Έλληνες συγγραφείς του 20ού αιώνα
Κατηγορία:Βουλευτές Ιωαννίνων
Κατηγορία:Έλληνες υπουργοί Γεωργίας
Κατηγορία:Έλληνες υπουργοί Εθνικής Παιδείας και Θρησκευμάτων
Κατηγορία:Έλληνες υπουργοί Ναυτικών
Κατηγορία:Έλληνες υπουργοί Οικονομικών
Κατηγορία:Έλληνες υφυπουργοί Οικονομικών
Κατηγορία:Βουλευτές Αθηνών και Πειραιώς
Κατηγορία:Έλληνες γερουσιαστές
Μ
Κατηγορία:Βουλευτές εκλεγμένοι με το Αγροτικό Κόμμα Ελλάδος
Γιάννης Τάσσιος

Ο **Γιάννης Τάσσιος** (Λιβαδειά, 15 Ιανουαρίου 1970) είναι Έλληνας λαϊκός τραγουδιστής.

## Βιογραφία
Μεγάλωσε σε μουσικό περιβάλλον καθώς η οικογένεια του ασχολούνταν με την μουσική και πιο συγκεκριμένα, με την δημοτική και βυζαντινή μουσική. Λίγα χρόνια αργότερα, όταν έφτασε στην εφηβεία ο Γιάννης Τάσσιος, ασχολήθηκε με την κλασσική κιθάρα. Ο Γιάννης Τάσσιος έχει κυκλοφορήσει έξι προσωπικά άλμπουμ, εφτά singles και ένα live άλμπουμ με τον Χρήστο Πάζη. Ξεκίνησε την καριέρα του το 1988 και λίγα χρόνια αργότερα, το 1999, κυκλοφορεί το πρώτο του προσωπικό άλμπουμ.

## Μουσική καριέρα
Το 1999 κυκλοφορεί το πρώτο του άλμπουμ από την Minos EMI το οποίο φέρει την επωνυμία του («Γιάννης Τάσσιος»). Ένα άλμπουμ που υπογράφουν σπουδαίοι Έλληνες συνθέτες και στιχουργοί όπως ο Γιώργος Θεοφάνους, ο Δημήτρης Κορδατζής, ο Γιάννης Κετσελίδης και ο Άκης Κατσουπάκης τη μουσική και τους στίχους η Εύη Δρούτσα, ο Πάνος Φαλάρας, ο Ηλίας Φιλίππου και η Σμαρούλα Μαραγκουδάκη. Το 2001 κυκλοφορεί το single «Δύσκολα ή εύκολα» από την Sony Music και πραγματοποιεί τις εμφανίσεις του στις Μούσες (εν χορό) μαζί με τον Χρήστο Πάζη. Το 2003, κυκλοφόρησε live cd με τον Γιάννη Τάσσιο και τον Χρήστο Πάζη από το νυχτερινό κέντρο Μούσες (εν χορό) από την Sony Music. Ακολούθησαν τα άλμπουμ «Για σένα» το 2002, «Ένα φιλί» το 2004 και το single «Ποιον μαγεύεις με φιλιά» το 2006. Το επόμενο άλμπουμ του κυκλοφορεί το 2007 και έχει τίτλο «Θα μου κάνεις καλό» με την υπογραφή καταξιωμένων συνθετών και στιχουργών όπως ο Κυριάκος Παπαδόπουλος και ο Ηλίας Φιλίππου. Αρκετά αναγνωρίσιμος πλέον, το 2008, επιστρέφει ξανά στην Minos EMI και κυκλοφορεί το νέο του single με τίτλο «Γλώσσα επικοινωνίας» που σημείωσε μεγάλη επιτυχία μέσα σε μικρό χρονικό διάστημα. Μετά από χρόνια απουσίας από την δισκογραφία, το 2012 επιστρέφει με νέο άλμπουμ που φέρει τον τίτλο «Αναπνοή μου». Το 2013 κυκλοφορεί τρία νέα singles με τίτλο «Μπορώ ακόμα», «Είμαι αποφασισμένος» και «Άκου την καρδιά». Το 2014, ο Τάσσιος κυκλοφόρησε το single με τίτλο «Εσένα είχα μόνο» από την Minos EMI.  

## Δισκογραφία
### Άλμπουμ
* 1999: *Γιάννης Τάσσιος*
* 2001: *Δύσκολα Ή Εύκολα*
* 2002: *Για Σένα*
* 2004: *Ένα Φιλί*
* 2005: *Ανησυχώ Για Σένα (Και Άλλα Αγαπημένα)*
* 2006: *Ποιον Μαγεύεις Με Φιλιά*
* 2007: *Θα Μου Κάνεις Καλό*
* 2008: *Γλώσσα Επικοινωνίας*
* 2012: *Αναπνοή Μου*

### Άλμπουμ Συναυλιών
* 2003: *Μούσες Εν Χορώ Live*

### Singles & EPs
* 2009: *Με Το Στόμα Γεμάτο Φιλιά*
* 2010: *Σαν Τρελός*
* 2011: *Τρελά Ερωτευμένος*
* 2012: *Αναπνοή Μου*
* 2013: *Μπορώ Ακόμα*
* 2013: *Είμαι Αποφασισμένος*
* 2013: *Άκου Την Καρδιά*
* 2014: *Εσένα Είχα Μόνο*
* 2015: *Θα Σ' Εκδικηθώ*
* 2016: *Από Την Αρχή Φαινόσουνα*
* 2017: *Και Περιμένω*
* 2018: *Όλα Να Τα Αλλάξω*
* 2018: *Μια Ματιά*
* 2019: *Θυμώνω*
* 2020: *Σπάω*
* 2022: *Δε Σε Γράφω, Σε Διαγράφω*
* 2022: *Να το θυμηθείς*
* 2023: *Μόνο Στη Θεσσαλονίκη*
* 2024: *Βάλε Ρε Φίλε Ένα Ποτό (Με Τον Γιώργος Γιασεμής)*
* 2024: *Είσαι Το Λάθος*
* 2025: *Είσαι Το Λάθος (Live Edit)*
* 2025: Ρώτησα Το GPT

## Εξωτερικοί σύνδεσμοι
*Βιογραφικό  από mygreek.fm 

## Παραπομπές


Κατηγορία:Έλληνες τραγουδιστές
Κατηγορία:Λαϊκοί τραγουδιστές
Επιγραφή της Πριήνης

Η **επιγραφή της Πριήνης** είναι αναθηματική εγχάρακτη αφιέρωση του 334 π.Χ. η οποία ανακαλύφθηκε στον ναό της Αθηνάς Πολιάδος στην Πριήνη των παραλίων της Ιωνίας, και σήμερα εκτίθεται στο Βρετανικό μουσείο.

## Ιστορία και κείμενο
Η επιγραφή αποτελεί αφιέρωση του Μεγάλου Αλεξάνδρου προς τη θεά Αθηνά, και δεν σχετίζεται με τη μεταγενέστερη ημερολογιακή επιγραφή της Πριήνης η οποία περιγράφει τον επανακαθορισμό του ημερολογίου σύμφωνα με την ημερομηνία γέννησης του Αυγούστου Καίσαρα.. 
Μετά τη διέλευση του Ελλησπόντου ο στρατός του Μεγάλου Αλεξάνδρου είχε την πρώτη μεγάλη μάχη με τους Αχαιμενίδες Πέρσες στη μάχη του Γρανικού το 334 π.Χ., στην οποία υπήρξε νικηφόρος, και κατόπιν η εκστρατεία προχώρησε προς τα παράλια της Ιωνίας όπου υπέταξε τις Περσικές φρουρές των ελληνικών πόλεων. Κατά την περίοδο που βρέθηκε στην Πριήνη ο Αλέξανδρος υποστήριξε σημαντικά με το ποσό των 1000 δραχμών την κατασκευή του ναού της Αθηνάς στην πόλη και δημιούργησε την επιγραφή προς ανάμνηση, με τους κατοίκους της πόλης να προχωρούν στην ανέγερση ενός κτηρίου προς τιμή του.

## Ανακάλυψη και φυσική περιγραφή
[thumb|Τα ερείπια του ναού της [Αθηνάς στην Πριήνη|357x357εσ]]
Η επιγραφή ανακαλύφθηκε στην περιοχή του ναού κατά την περίοδο 1868-9 από τον αρχιτέκτονα Ρίτσαρν Πούλαν (*Richard Pullan)* ο οποίος τον καιρό εκείνο ηγούνταν της αρχαιολογικής εξερεύνησης στην πόλη της Πριήνης εκ μέρους του αγγλικού συλλόγου αρχαιόφιλων Ντιλετάντι. 

Η αφιερωματική επιγραφή βρέθηκε στο βορειοανατολικό άκρο ενός τοίχου του ναού, με το τμήμα αυτό να περιέχει χαράξεις και στις 2 πλευρές του. Η πρώτη πλευρά περιέχει την αφιέρωση του Αλεξάνδρου, ενώ η δεύτερη περιέχει μια διάταξη σχετικά με τη διανομή της γης μεταξύ των γειτονικών βασιλείων μετά τη φυγή των Περσών.

## Παραπομπές


## Σχετική βιβλιογραφία
*F. Frances (Ed), Treasures of the British Museum, London, 1972
*B.F. Cook, Greek inscriptions (London, The British Museum Press, 1987)
*I. Jenkins, Greek Architecture and its Sculpture, The British Museum Press, 2006

Κατηγορία:Επιγραφές
Κατηγορία:Πριήνη
Κατηγορία:Αλέξανδρος ο Μέγας
Εμβόλιο ηπατίτιδας Β

μικρογραφία|Το εμβόλιο Infanrix Hexa.
Το **εμβόλιο ηπατίτιδας Β** είναι εμβόλιο για την πρόληψη της ηπατίτιδας Β. Η πρώτη δόση του συστήνεται 24 ώρες μετά την γέννηση με επιπλέον χορήγηση δύο ή τριών δόσεων στη συνέχεια. Μπορεί να χορηγηθεί σε άτομα με ανοσολογική ανεπάρκεια όπως από τον ιό του HIV και σε όσους έχουν γεννηθεί πρόωρα. Ένας συνηθισμένος εμβολιασμός σε υγιή άτομα έχει ως αποτέλεσμα την προστασία πάνω από το 95% των ανθρώπων.

## Χορήγηση
Εξετάσεις αίματος για την επαλήθευση της αποτελεσματικότητας του εμβολίου συστήνονται στα άτομα που αντιμετωπίζουν υψηλό κίνδυνο. Επιπλέον δόσεις ενδέχεται να απαιτούνται σε άτομα με ανοσολογική ανεπάρκεια, αλλά δεν είναι απαραίτητες για τους περισσότερους ανθρώπους. Σε όσους έχουν εκτεθεί στον ιό της ηπατίτιδας Β αλλά δεν έχουν εμβολιαστεί, πρέπει να τους χορηγηθεί ανοσοσφαρίνη κατά της ηπατίτιδας (HBIG) επιπροσθέτως του εμβολίου. Το εμβόλιο χορηγείται μέσω ενδομυϊκής έγχυσης.

## Ασφάλεια και σύνθεση
Σοβαρές παρενέργειες του εμβολίου κατά της ηπατίτιδας Β είναι πολύ σπάνιες. Ενδέχεται να παρουσιαστεί πόνος στο σημείο έγχυσης. Είναι ασφαλές για χρήση κατά τη διάρκεια της εγκυμοσύνης ή κατά τον θηλασμό. Δεν υπάρχουν αποδεικτικά στοιχεία που να συσχετίζουν το εμβόλιο με τον σύνδρομο Guillain-Barre. Τα σύγχρονα εμβόλια παρασκευάζονται με τεχνολογίες ανασυνδυασμένου DNA. Διατίθενται τόσο μεμονωμένα όσο και σε συνδυασμό με άλλα εμβόλια.

## Ιστορία, κοινωνία και πολιτισμός
Το πρώτο εμβόλιο ηπατίτιδας Β εγκρίθηκε στις Ηνωμένες Πολιτείες το 1981. Μια βελτιωμένη έκδοση του εμφανίστηκε στην αγορά το 1986. Περιλαμβάνεται στον Πρότυπο Κατάλογο Βασικών Φαρμάκων του Παγκόσμιου Οργανισμού Υγείας, έναν κατάλογο των σημαντικότερων φαρμακευτικών ουσιών που χρειάζονται σε ένα βασικό σύστημα υγείας. Από το 2014, το κόστος χονδρικής του εμβολίου κυμαίνεται από 0,58 έως 13,20 δολάρια. Στις Ηνωμένες Πολιτείες, κοστίζει από 50 έως 100 δολάρια.

## Παραπομπές


Ηπατιτιδα Β
Κατηγορία:Ηπατίτιδα